Diari Oficial de la Generalitat Valenciana


Sumari del DOGV 9824, del 09-04-2024 (2024/2571)

RESOLUCIÓ de 28 de gener de 2024, de la Direcció General d'Urbanisme, Paisatge i Avaluació Ambiental per la qual s'ordena la publicació de l'informe ambiental i territorial estratègic de la modificació puntual de les normes subsidiàries per a l'ampliació del polígon industrial El Maigmó, de Tibi. Expedient 93/3300-LDR.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9824

Data del DOGV
:   09-04-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/2571


Data del document
:   28-01-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 28 de gener de 2024, de la Direcció General d'Urbanisme, Paisatge i Avaluació Ambiental per la qual s'ordena la publicació de l'informe ambiental i territorial estratègic de la modificació puntual de les normes subsidiàries per a l'ampliació del polígon industrial El Maigmó, de Tibi. Expedient 93/6810-MXG. [2024/2571]  
  
De conformitat amb l'article 53.7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, que establix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 93/9619-BZI Tibi.  
  
«Informe ambiental i territorial estratègic  
  
Objecte: Modificació puntual de les normes subsidiàries per a l'ampliació del polígon industrial El Maigmó  
Tràmit: Avaluació ambiental estratègica de la modificació del Pla  
Promotor: Ajuntament de Tibi  
Autoritat substantiva: Comissió Territorial d'Urbanisme  
Localització: Tibi (Alacant)  
Núm. d'expedient: 093/5675-YMF  
  
  
La Comissió d'Avaluació Ambiental, en la sessió celebrada el 30 de setembre de 2021, va adoptar el següent acord:  
  
Vista la proposta d'informe ambiental i territorial estratègic de la modificació puntual de les normes subsidiàries per a l'ampliació del polígon industrial El Maigmó de TIBI, en els següents termes:  
A. Fonaments pels quals se sotmet la modificació a avaluació ambiental estratègica.  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic, mitjançant el Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge (TRLOTUP), que establix (article 46) que seran objecte d'avaluació ambiental i territorial estratègica ordinària els plans i programes, així com les modificacions d'estos, que s'adopten o s'aproven per una administració pública i l'elaboració i l'aprovació dels quals estiga exigida per una disposició legal o reglamentària o per acord del Consell.  
  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, establix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
En la LOTUP s'establix (art. 46) que són objecte d'esta avaluació ambiental i territorial estratègica ordinària els plans i els programes, així com les seues modificacions, que adopte i aprove una administració pública i l'elaboració i l'aprovació dels quals les exigisca una disposició legal o reglamentària o un acord del Consell, complint els supòsits de l'apartat 1 d'este article.  
Segons el que estipula l'article 46.3 del TRLOTUP, l'òrgan ambiental determinarà si un pla o un programa ha de ser objecte d'avaluació ambiental i territorial estratègica simplificada o ordinària, en els supòsits que s'hi preveuen i tenint en compte els criteris establits en l'annex VIII de la llei, tot això amb la consulta prèvia a les administracions públiques afectades i d'acord amb les fases de la tramitació exposades en l'article 50.  
B. Document inicial estratègic  
B.1. Documentació aportada  
En data 7 de novembre de 2019, va tindre entrada a través de l'aplicació TACTICA en el Servei d'Avaluació Ambiental Estratègica la sol·licitud d'inici del procediment d'avaluació ambiental per part del sotssecretari de la Conselleria d'Economia Sostenible, Sectors Productius, Comerç i Ocupació, que trasllada la proposta de l'Institut Valencià per a la Competitivitat Empresarial (IVACE) de la modificació puntual de les normes subsidiàries per a l'ampliació del polígon industrial El Maigmó, per tal que es produïsca un pronunciament per part de l'òrgan ambiental:  
  
La documentació remesa en suport informàtic consistix en:  
- Esborrany del pla especial.  
- Document inicial estratègic.  
B.2. Informació territorial  
El municipi de Tibi té una població de 1.662 habitants (segons l'IVE en data 01.01.2020). La superfície del terme municipal és de 70,38 km². Se situa a una altitud de 517 msnm i a una distància de 29 km d'Alacant. Limita amb els termes municipals de Castalla a l'oest i al nord; Xixona a l'est, i Agost, Alacant i Sant Vicent del Raspeig al sud.  
El municipi de Tibi es localitza centrat en la meitat nord de la província d'Alacant, a la comarca de l'Alcoià, concretament a la subcomarca geogràfica que conforma la Foia de Castalla. El nucli urbà de Tibi s'assenta sobre un pujol situat entre dos importants elevacions: la serra de la Penya Roja i el Maigmó. L'àrea del polígon industrial se situa en la partida de Torroselles, situada a l'oest del nucli urbà, entre la CV-815 i l'autovia A-7, a l'altura del camí de la Rambla.   
  
B.3. Planejament vigent i antecedents  
El planejament vigent al terme municipal de Tibi el constituïxen les normes subsidiàries (NS), aprovades definitivament per acord de la Comissió Provincial d'Urbanisme, en data 28 de febrer de 1983.  
  
L'homologació modificativa i el Pla parcial del polígon industrial van ser aprovats definitivament en la Comissió Territorial d'Urbanisme, el 31 de maig de 1999 (DOGV 27.03.2000). Este planejament va ser sotmés a avaluació ambiental (exp. 596/98-AIA) i va obtindre declaració d'impacte ambiental el 22 de març de 1998.  
El Programa d'actuació integrada per al desenvolupament de l'àmbit va ser tramitat per la Conselleria d'Indústria, Comerç i Energia, a través de l'empresa pública de la Generalitat Valenciana, Seguretat i Promoció Indústria Valenciana, SA. (SEPIVA), i aprovat definitivament per acord de la Comissió Territorial d'Urbanisme el 26 d'octubre de 2006.  
A causa de la forta demanda d'esta mena de sòl, l'any 2001 es delimita un pla especial, mitjançant el qual es pretén disposar de terrenys per a la creació d'un polígon industrial en el qual puguen establir-se diferents empreses. Esta reserva de sòl es produïx englobant el pla parcial esmentat abans classificat com a sòl urbanitzable i la seua extensió cap a l'est, fins a detindre's en la CV-805, classificat com a sòl no urbanitzable comú.  
La delimitació del Pla especial en la zona de sòl urbanitzable és més àmplia que la proposta pel Pla parcial de 1998, amb la finalitat de poder executar-hi futures obres d'urbanització o desenvolupament d'infraestructures relacionades amb l'ús. En canvi, la zona que es troba en sòl no urbanitzable comú té la finalitat d'acollir una possible futura ampliació del Pla parcial existent.  
Posteriorment, es va tramitar i va aprovar la modificació puntual núm. 2 del Pla parcial del polígon industrial El Maigmó, l'àmbit d'actuació del qual va correspondre a la zona urbanitzada i que va ser objecte d'avaluació ambiental estratègica simplificada a través de l'expedient 103/1194-LPP i que recollia una sèrie de modificacions menors quant a reculades, altures, aparcament a l'interior de parcel·les o definició de planta baixa i soterrani.  
B.4. Justificació de la proposta i objectius  
L'interés i desenvolupament de sòl industrial a Tibi ha tingut un creixement significatiu en els últims anys, motiu pel qual es troba esgotat i es genera la necessitat de l'ampliació d'este. A això se li sumen les demandes fermes per a noves implantacions industrials que s'han rebut al municipi per part d'empreses interessades a desenvolupar-hi la seua activitat.  
Per a això, en este document es preveu l'ampliació d'esta mena de sòl amb la finalitat d'augmentar l'oferta de parcel·la industrial, d'una manera eficient i sostenible amb els desenvolupaments existents.  
Els objectius que s'assumixen en este esborrany de la modificació de les NS són:  
O1. Manteniment de la infraestructura verda del territori  
O2. Integració paisatgística de l'actuació i el seu entorn  
O3. Desenvolupaments urbanístics compactes, partint de desenvolupaments existents  
O4. Possibilitar la reubicació dels teixits industrials de localització inadequada  
Tal com reflectix la documentació presentada, l'oferta de sòl per a activitats econòmiques al municipi de Tibi ha arribat al seu esgotament absolut, i queda tan sols disponible una parcel·la al mateix polígon de 2.339 m² de superfície en sòl urbà industrial vacant, la forma irregular del qual en dificulta la comercialització i la implantació de noves empreses.  
D'altra banda, en referència al sòl urbanitzable, Tibi disposa en el seu planejament actual d'un sòl previst per a tal ús amb una superfície de 168.405 m². Si bé esta superfície compliria amb les demandes exposades, a causa de l'antiguitat del seu planejament actual, l'orografia del terreny on s'implanta i la seua proximitat al nucli fan este sòl inviable econòmicament i ambientalment.  
Una altra de les possibilitats per a la implantació d'empreses en sòl d'activitats econòmiques és la disponibilitat d'esta mena de sòl en els municipis adjacents a Tibi. D'estos municipis, els que disposen de sòl industrial en les zones més pròximes a Tibi són Ibi, Castalla i Onil, dels quals s'analitzarà el sòl vacant amb possibilitat d'implantacions empresarials i industrials.  
Es localitzen dos desenvolupaments industrials en la zona adjacent amb Onil i Castalla (ZONA 1), i, d'altra banda, la zona industrial d'Ibi, que supera en grandària les anteriors (ZONA 2).  
La ZONA 1 es troba àmpliament consolidada, i ocupada quasi íntegrament per l'edificació. La part de sòl corresponent al municipi d'Onil està totalment reblida, mentre que l'àrea corresponent a Castalla disposa d'una zona a l'oest urbanitzada i sense reblir per l'edificació. No obstant això, tenint en compte l'auge en la demanda d'esta mena de sòl, i emmarcant esta anàlisi en un àmbit supramunicipal, l'àmbit de sòl sense edificar és clarament insuficient per a absorbir la demanda generada en esta àrea territorial.  
La ZONA 2, que pertany al municipi d'Ibi, es troba reblida per l'edificació en la seua pràctica totalitat, i queden com a sòl vacant xicotetes parcel·les intersticials, sense flexibilitat ni possibilitat d'acollir diversos tipus d'empreses.  
Les possibilitats d'implantació d'ús industrial són clarament insuficients, tant per les dificultats orogràfiques i morfològiques com per l'escassetat de flexibilitat o d'una superfície que puga absorbir la demanda creixent de sòl d'este ús.  
Esta limitació suposa una gran dificultat per al desenvolupament econòmic, tant local com supramunicipal, la qual cosa acuita la necessitat d'ampliació de sòl industrial per a cobrir les ofertes de noves implantacions que, com s'ha comentat anteriorment, són creixents i variades, amb demandes fermes sobre este tema.  
Recentment, s'ha rebut un augment considerable en la demanda per part de noves empreses que volen implantar-se al polígon industrial de Tibi, i a això se suma la necessitat de reubicació de les empreses que es troben actualment dins del nucli urbà.  
B.5. Alternatives  
Dins del terme municipal  
El municipi de Tibi disposa tan sols d'un desenvolupament industrial en sòl urbà, el polígon industrial Maigmó, aprovat mitjançant homologació i Pla parcial l'any 1998. D'altra banda, les normes subsidiàries vigents proposen una borsa de sòl urbanitzable d'ús industrial en la zona nord del nucli urbà.  
La primera alternativa d'ubicació (ubicació 1) és la referent al sòl urbanitzable d'ús industrial proposat per les normes subsidiàries vigents a Tibi, les quals van ser aprovades el novembre de 1982.  
Este creixement previst per les NS es troba annex al nucli urbà, en contacte directe amb usos residencials, amb la possible problemàtica que això comporta (augment de la mobilitat de vehicles pesants al nucli urbà, impacte acústic generat, impacte paisatgístic i mediambiental…), cosa que incomplix, a més, l'objectiu proposat «O4. Possibilitar la reubicació dels teixits industrials de localització inadequada».  
  
Pel fet que les NS vigents a Tibi van ser aprovades fa més de 30 anys, les previsions de creixement no s'adapten al mode d'entendre el territori de l'urbanisme actual, ni a les mesures mediambientals i de sostenibilitat relacionades amb l'Estratègia territorial de la Comunitat Valenciana (ETCV d'ara en avant).  
A tot això se li afig una complicada topografia travessada per diversos barrancs, amb pendents pronunciats i diferències de cota importants en els diferents punts de la borsa de sòl industrial, la qual cosa genera una problemàtica afegida, a més del greu impacte paisatgístic que això suposa, que incomplix l'objectiu «O2. Integració paisatgística de l'actuació i el seu entorn».  
  
  
  
Com s'ha demostrat en els 35 anys de vigència de les NS, no ha sigut desenvolupat ni s'ha mostrat interés per a la planificació.  
L'altra alternativa d'ubicació de l'àrea industrial (ubicació 2) que es pretén desenvolupar és en l'àmbit annex a l'única borsa de sòl urbà d'ús industrial a Tibi, el polígon industrial «Maigmó» (Objectiu «O3. Desenvolupaments urbanístics compactes, partint de desenvolupaments existents»).  
Esta alternativa d'ubicació es troba connectada amb el nucli urbà de Tibi, però no limita amb usos residencials, ja que el polígon existent limita amb sòl no urbanitzable comú, la qual cosa evita les possibles afeccions ocasionades sobre la població i complix amb l'objectiu «O4. Possibilitar la reubicació dels teixits industrials de localització inadequada».  
D'altra banda, el polígon industrial existent disposa de tots els serveis urbanístics necessaris, així com de la possibilitat de connectar-se a estos per a nous desenvolupaments. Disposa d'EDAR pròpia del polígon i un depòsit de subministrament d'aigua que el proveïx.  
Finalment, cal indicar la situació estratègica de l'àmbit, adjacent a importants infraestructures viàries. L'àmbit és adjacent per l'oest a l'A-7, amb la qual disposa de connexió directa a través de la CV-805 i per l'oest amb la mateixa CV-805, cosa que permet una mobilitat externa als nuclis i preparada per al trànsit de vehicles pesants, la qual cosa evita també el trànsit d'esta mena de vehicles pel nucli urbà i els problemes que afecten la qualitat de vida.  
Per tant, de l'anàlisi de la ubicació dins del terme municipal, es conclou que la ubicació més idònia correspondria a l'entorn de l'actual polígon industrial El Maigmó  
El polígon industrial Maigmó es troba actualment en un alt grau de consolidació per l'edificació, pràcticament amb la totalitat de les parcel·les ocupades, a excepció d'unes poques que ja tenen projectes en procés d'aprovació. És esta situació, sumada a l'alternativa de localització plantejada anteriorment, la que obliga a proposar una ampliació del polígon industrial Maigmó en el seu entorn immediat.  
  
Totes les alternatives plantejades s'han proposat en el marge est de l'A-7, ja que el creixement del polígon en el marge oposat obligaria a la realització de costoses infraestructures de pas per a comunicar les dos zones, sumat a les afeccions mediambientals de la zona (PATFOR, encreuament de diversos barrancs, gran impacte paisatgístic i proximitat a espais naturals protegits de la serra del Maigmó).  
  
  
  
L'alternativa 1 planteja també la realització d'infraestructures de connexió amb el polígon, amb la finalitat de salvar el desnivell que provoca el barranc de Cartella, a més de les possibles afeccions derivades d'este i del barranc de Torresella.  
Les alternatives 2 i 3 no necessiten la realització d'infraestructures de connexió, ja que disposen de facilitat de connexió amb les infraestructures del polígon existent, i, a més, aprofiten la connexió viària del camí de la Rambla.  
Tant l'alternativa 1 com la 3 presenten preexistències. En canvi, l'alternativa 2 no presenta edificacions en ús. Les úniques preexistències presents en l'àmbit de l'alternativa 2 són dos edificis en ruïnes, per tant, s'haurà de realitzar el pertinent estudi arqueològic sobre l'àmbit, assumible pel pla.  
En referència a l'orografia dels àmbits d'estudi, cal indicar que l'alternativa 1 presenta un major nombre de desnivells que la 2 i 3, la qual cosa en dificulta l'execució davant de les altres, sent l'alternativa 2 la continuació natural del polígon existent.  
Analitzant la morfologia de les alternatives amb major viabilitat, la 2 i la 3, l'alternativa 2 presenta una forma amb major racionalitat que l'alternativa 3, de forma més sinuosa i estreta, sent la morfologia de l'alternativa 2 més adequada per a l'ús industrial que es proposa desenvolupar. A més del que s'ha exposat, l'alternativa 2 té un major nombre de possibles connexions viàries amb el polígon existent que l'alternativa 3, per la qual cosa la seua comunicació serà més eficient i lògica.  
El polígon industrial Maigmó està situat a la vall entre la serra del Maigmó i la serra de la Penya Roja, en el vessant oposat al del nucli urbà de Tibi. Esta situació provoca que es genere un impacte paisatgístic del polígon existent sobre la població. L'alternativa 2 és l'única que, a causa de la seua orografia i posició respecte a la població, permet un condicionament visual de la zona i la creació de mesures d'integració paisatgística que permeten reduir les afeccions visuals generades per l'ús industrial (Objectiu «O2. Integració paisatgística de l'actuació i el seu entorn»).  
Finalment, i no menys important, cal recordar l'aprovació del Pla especial de reserva de sòl l'any 2001 en l'àmbit de l'alternativa 2, amb el qual es van reservar els terrenys objecte d'esta memòria amb la finalitat d'una possible ampliació del polígon existent. Per consegüent, les parcel·les incloses en l'àmbit de l'alternativa 2 pertanyen a l'organisme públic IVACE, cosa que facilita la gestió dels terrenys.  
  
Després de l'anàlisi dels factors determinants en la selecció de l'alternativa adequada, es valoren els aspectes positius i negatius de cada alternativa i es considera com a alternativa seleccionada la 2, tenint en compte les consideracions realitzades en apartats anteriors i els punts valorats com a positius en comparació amb les alternatives 1 i 3.  
B.6. Proposta d'ordenació  
L'ordenació de la infraestructura verda estructural proposada en l'àmbit se centra en la integració paisatgística del polígon existent mitjançant la generació d'un corredor verd en sentit nord-sud, connectant els dos barrancs (Cartella i Ragil) i provocant una transició entre els dos sectors.  
Es proposen també dos zones d'amortiment amb els barrancs que confronten amb el sector, amb la finalitat de preservar-los mediambientalment.  
  
  
El sector passarà de la zona rural comuna forestal (ZRC-FO) a formar part de la zona de nou desenvolupament industrial (ZND-IN).  
El sector es classificarà com a sòl urbanitzable d'ús industrial, o com a sòl apte per a urbanitzar, segons les NS de Tibi, amb una superfície aproximada de 160.360 m².  
L'índex d'edificabilitat brut es preveu que estiga entre 0,57 i 0,77 m²t /m²s (+ - 15 % de l'IEB del polígon industrial existent = 0,6720 m²t /m²s), sent l'ús predominant l'industrial, i admetent-se com a ús compatible el terciari.  
La normativa urbanística, les ordenances i els condicionants volumètrics de l'ordenació seran els mateixos que els del polígon industrial Maigmó.  
L'ampliació proposada es localitza entre dos vies de comunicació importants. D'una banda, amb connexió directa amb la carretera CV-805, i, de l'altra, limitant amb el polígon industrial existent, l'autopista A-7. Les connexions viàries es preveuen a través de la CV-805 a causa de l'accés existent que connecta amb el polígon industrial executat.  
El proveïment d'aigua potable al sector es farà mitjançant una connexió a la conducció existent del depòsit de regulació que es troba en el polígon industrial executat, i que este mateix es proveïx del pou «El Maestro» amb un cabal de 20 l/s.  
La xarxa de sanejament per a aigües residuals abocarà sobre la depuradora del mateix polígon industrial, situada en la zona nord-est de l'àmbit. Quant a la connexió de l'àmbit amb la xarxa de clavegueram, esta discorre pel vial situat al nord de l'àmbit d'actuació.  
Es farà un estudi per a determinar la necessitat d'ampliació de la depuradora, amb la finalitat d'assegurar la capacitat per al futur tractament de l'àmbit proposat.  
El polígon industrial Maigmó disposa de xarxa separativa que discorre paral·lelament a la xarxa de clavegueram d'aigües residuals, motiu pel qual l'ampliació proposada es connectarà a esta xarxa per a la recollida d'aigües pluvials.  
Les escorrenties d'estes aigües que no siguen recollides per la xarxa separativa seran desviades tant al barranc de la zona nord com a les canalitzacions existents en la zona sud, a banda i banda del camí de la Rambla. Estes aigües es canalitzen als seus respectius barrancs que creuen la CV-805 mitjançant conduccions capaces de desguassar eixos cabals.  
L'ordenació detallada que es desenvolupe haurà de respectar els condicionants i les circumstàncies derivades de les normatives sectorials i característiques físiques de l'àmbit:  
- La carretera CV-805 de titularitat de la Conselleria limita amb l'àmbit d'actuació per la seua zona est. Les zones de protecció i servituds que l'afecten es recullen en la Llei 6/1991, de 27 de març, de carreteres de la Comunitat Valenciana.  
- El sector es troba dins de la zona de policia del barranc de Cartella, segons el Reial decret legislatiu 1/2001, de 20 de juliol, sobre la Llei d'aigües.  
- En l'àmbit d'actuació travessa una conducció de subministrament de gas, la qual haurà de quedar lliure d'edificació o, en cas que no siga possible conservar-ne el traçat, planificar la reconducció d'esta, d'acord amb l'article 107 de la Llei 34/1998, de 7 d'octubre, del sector d'hidrocarburs.  
- S'hauran de tindre en compte els següents programes, desenvolupats sobre la zona proposada de la infraestructura verda, així com en les zones de major vulnerabilitat visual. Els aspectes que s'han de considerar en estes zones són els següents:  
 Enjardinar les zones verdes amb espècies pròpies de la zona, si pot ser amb individus de gran port, que mitiguen l'impacte visual, tant del polígon existent com del proposat.  
 Utilitzar la morfologia i topografia del terreny, generant diferents nivells, amb la finalitat de disminuir l'impacte visual de les edificacions.  
  
- S'haurà de fer un estudi de patrimoni cultural amb la finalitat d'identificar i catalogar, si és el cas, quants elements patrimonials puguen trobar-se en la zona.  
Es proposen les següents modificacions en les fitxes de zona i gestió:  
  
C. Possibles efectes sobre el medi ambient  
Els efectes previsibles sobre el medi ambient s'analitzen en el DIE en l'apartat 4 «Planejament i característiques territorials i ambientals en l'àmbit», concretament en l'apartat 4.2.4 «Riscos ambientals» i en el 4.3 «Infraestructura verda en l'àmbit», en què s'analitzen els diferents elements d'esta que podrien veure's afectats.  
D'acord amb el visor SIG de GVA, encara que l'àmbit no es troba afectat per risc d'inundació, la part nord de l'àmbit limita amb el barranc de Cartella i algunes zones limítrofes (exteriors a l'àmbit proposat) poden estar afectades per perillositat geomorfològica, per la qual cosa hauria de tindre's en compte.  
En la zona no es descriu risc de lliscament o despreniment, però de cara a la implantació es tindrà en compte la caracterització present a través de la cartografia GVA que descriu l'àmbit com un sòl enturonat, format per materials granulars (cudols i graves), així com argiles, amb un risc d'erosió actual molt baix (0-7 Tn/Ha/any) i una erosió potencial baixa (7-15 Tn/Ha/any). La vulnerabilitat d'aqüífers es considera baixa.  
  
En l'àmbit no hi ha cap afecció a sòl forestal, ni a forests catalogades i d'utilitat pública, així com a espais protegits (malgrat limitar amb el paisatge protegit de la Serra del Maigmó i la serra del Sit, no presenta afecció), espais Xarxa Natura 2000 (igualment pròxims, però no afectats els espais LIC-ZEPA «Maigmó i Serres de la Foia de Castalla» i «Riu Montnegre», reserves de fauna o microreserves.  
  
Dins de les consideracions paisatgístiques i relacionades amb la infraestructura verda, es proposa en l'àmbit la generació d'un corredor verd en sentit nord-sud, entre l'àmbit industrial existent i el proposat, que unisca al seu torn els barrancs de Cartella i Ragil, per a provocar una zona de transició i la comunicació entre els dos elements.  
Haurà d'explicar-se, per tant, amb l'informe de l'organisme de conca per la possible afecció a la zona de policia del barranc de Cartella i determinar la compatibilitat de les actuacions proposades.  
Quant a l'aigua potable, s'haurà de contrastar que és possible el subministrament del pou «El Maestro» existent per al polígon actual i que no hi ha minvament en el subministrament tant quantitativament com qualitativament, comptant amb l'oportuna concessió autoritzada per l'organisme de conca.  
En este sentit, per a la depuració de les aigües residuals, s'assenyala en la documentació presentada que es compta amb la depuradora d'aigües residuals existent en el polígon industrial en funcionament. Haurà d'estudiar-se tant la capacitat actual com la possibilitat d'assumir els efluents futurs, així com els abocaments que produïsca, que hauran de comptar amb l'oportuna autorització d'abocament de l'organisme de conca, que haurà d'incorporar els abocaments de l'ampliació proposada.  
Des del punt de vista de la legislació sectorial, com s'ha comentat anteriorment, a escala d'infraestructures, l'ampliació proposada es localitza entre dos vies de comunicació importants l'A-7 (limítrofa) i la CV-805, la qual cosa permet la connexió directa a través de l'accés ja existent al polígon en funcionament. Es tindran en compte totes les especificacions relatives a les zones de reserva i protecció.  
En última instància, tal com indica la documentació presentada, s'haurà de fer un estudi de patrimoni cultural a fi d'identificar i catalogar, si és el cas, tots els elements patrimonials que puguen trobar-se en la zona.  
D. Consultes realitzades  
Per part del Servei d'Avaluació Ambiental Estratègica, s'ha sotmés a consultes la documentació inicial remesa, conforme al que disposa l'article 53 del TRLOTUP, amb la finalitat de determinar els efectes significatius en el medi ambient, d'acord amb els criteris exposats en l'annex VIII d'esta llei.  
Per això, tenint en consideració les característiques de la proposta de revisió del pla presentada i els aspectes ambientals en què pot incidir, es consulten estes administracions:  
  
Consulta Informe Administració consultada  
 25.10.19 Conselleria de Política Territorial, Obres Públiques i Mobilitat.  
Direcció Territorial d'Alacant. Servei d'Urbanisme.  
22.11.19 12.07.21 Conselleria de Política Territorial, Obres Públiques i Mobilitat.  
D. G. de Política Territorial S. d'Infraestructura Verda i Paisatge  
22.11.19 05.03.20  
30.09.21 Conselleria de Política Territorial, Obres Públiques i Mobilitat.  
D. G. de Política Territorial Serveis d'Ordenació del Territori. ETCV  
22.11.19 15.07.21 Conselleria de Política Territorial, Obres Públiques i Mobilitat.  
D. G. de Política Territorial Serveis d'Ordenació del Territori. PATRICOVA  
22.11.19 Cons. Agricultura, Des. Rural, Emergència Climàtica i Transició Ecològica.  
SDG. Qualitat Amb. S. Prevenció i Control Integrat Contaminació.  
22.11.19 09.01.20 Cons. Agricultura, Des. Rural, Emergència Climàtica i Transició Ecològica.  
Direcció Territorial d'Alacant. Servei de Medi Ambient.  
22.11.19 30.04.20 Conselleria de Política Territorial, Obres Públiques i Mobilitat.  
Subdirecció General de Mobilitat Servei de Planificació.  
22.11.19 25.02.20 Entitat de Sanejament (EPSAR)  
22.11.19 23.01.20 Cons. Economia Sostenible, Sect. Productius, Comerç i Treball. DG d'Indústria, Energia i   
Mines.  
22.11.19 30.03.20 Confederació Hidrogràfica del Xúquer  
  
  
Els informes rebuts juntament amb l'Informe ambiental i territorial estratègic (IATE) es publicaran en esta pàgina web: http://www.agroambient.gva.es/va/web/evaluacion-ambiental/seguiment-d-expedients  
  
E. Valoració dels possibles efectes sobre el medi ambient  
Analitzat el document inicial estratègic i els informes rebuts, s'efectua la valoració dels possibles efectes de la present modificació puntual de les normes subsidiàries per a l'ampliació del polígon industrial El Maigmó a Tibi, seguint els criteris de l'annex VIII de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana.  
Així, tenint en consideració les característiques de la modificació, per esta es pretén que l'IVACE, en col·laboració amb l'Ajuntament de Tibi, amplie la seua oferta de sòl d'ús industrial, a fi de potenciar les zones de sòl urbà industrial existents.  
Per a això, en este document es preveu l'ampliació d'esta mena de sòl amb la finalitat d'augmentar l'oferta de parcel·la industrial, d'una manera eficient i sostenible amb els desenvolupaments existents.  
Dit això, en els informes rebuts s'observen les consideracions següents, tant de tipus legal com ambiental, que descrivim a continuació:  
Urbanisme  
L'informe del Servei Territorial d'Urbanisme, de data 25 d'octubre de 2019, sobre la base de la proposta rebuda i els requeriments que s'hi preveuen, efectua les següents consideracions, entre altres:  
  
- La competència per a promoció, tramitació, aprovació i gestió correspon a la Conselleria per raó de matèria sectorial que ho motiva (indústria), amb informe previ de l'òrgan competent en matèria d'urbanisme, tal com establix l'art. 44.3 de la LOTUP, així com l'art. 9.1 del Reglament d'òrgans territorials i urbanístics de la Generalitat aprovat per Decret 8/2016, de 5 de febrer, del Consell.  
- Des del punt de vista de les competències del servei, únicament resulta procedent indicar que la modificació que finalment es redacte haurà de tindre en consideració que la redacció vigent de la LOTUP no preveu els usos dotacionals privats, per la qual cosa no pot considerar-se este com a ús compatible.  
  
  
Infraestructura verda i paisatge  
D'acord amb l'informe de 12 de juliol de 2021, del Servei d'Infraestructura Verda i Paisatge, analitzada la documentació, s'informa, entre altres qüestions que cal tindre en compte, sobre les qüestions següents:  
- La zona objecte de la proposta es troba a uns 700 m del paisatge protegit de la Serra del Maigmó i Serra del Sit, i se n'haurà de preservar en tot cas el valor paisatgístic.  
- El terme municipal de Tibi i en particular la zona d'actuació es troba dins del paisatge de rellevància regional PRR-21 Foies d'Alcoi i Castalla i Vall de Bocairent.  
- S'haurà d'observar dins de la modificació proposada les determinacions tant del Pla d'acció territorial de l'àrea metropolitana d'Alacant i Elx com el Pla d'acció territorial de les comarques centrals.  
  
- La modificació plantejada implica una alteració en la percepció del paisatge on se situa, l'abast de la qual no queda definit amb els paràmetres que es proposen. Els terrenys proposats, per la seua situació i gran exposició visual, hauran de mantindre l'adequada definició i qualitat de les noves vores urbanes, procurar la transició amb el paisatge del seu entorn, així com preservar la singularitat paisatgística i la identitat visual del lloc.  
- Es deurà doncs fer un estudi d'integració paisatgística, ja que serà necessària la valoració de la integració paisatgística i la valoració de la integració visual de l'actuació i les mesures d'integració paisatgística necessàries per a evitar, reduir o corregir els impactes paisatgístics i visuals identificats, que poden incloure la localització, l'ordenació en el paisatge i el disseny de la implantació en el paisatge.  
- Per tant, als condicionants proposats en la modificació s'afegiran i concretaran les mesures d'integració paisatgística relatives a paràmetres urbanístics i tractament de la parcel·la, volumetries, altura màxima de la construcció, color, materialitat, etc.  
- Estes mesures d'integració paisatgística s'hauran d'incorporar a la documentació amb eficàcia normativa de la modificació puntual.  
- Quant a la infraestructura verda, haurà de definir-se tant gràficament com normativament, a l'escala de la modificació puntual, definint i concretant, per tant, els elements de la infraestructura verda proposats en l'apartat 5.1 de la proposta de modificació.  
- La infraestructura verda definida formarà part de l'ordenació estructural de la modificació puntual i serà completada amb la definida a escala urbana, com a part de l'ordenació detallada.  
Ordenació del territori ETCV.  
D'acord amb l'informe del Servei d'Ordenació del Territori del 22 de març de 2020, s'establix l'índex màxim de creixement establit per l'ETCV per al municipi de Tibi (108.890 m², que s'incrementa fins als 163.335 m² aplicant el coeficient de flexibilitat), que suposa el màxim tant per al nou sòl previst per a activitats econòmiques com el ja existent, que haurà de ser fruit de l'anàlisi de tot el sòl vacant.  
  
Establix l'informe que en la documentació aportada s'indica que el sòl destinat a activitats econòmiques es troba pràcticament esgotat. Per a poder establir la superfície de sòl que pot ser objecte de reclassificació, cal una anàlisi detallada en què es quantifique la superfície de sòl urbà i urbanitzable pendent de consolidar per la urbanització i/o edificació per a activitats econòmiques, a fi de determinar si encaixa dins de l'índex màxim establit en l'ETCV.  
  
A més, l'ampliació proposada haurà de justificar el compliment dels principis directors d'ocupació racional i sostenible del sòl per a activitats econòmiques, establits en la directriu 92 de l'ETCV.  
Sol·licitat aclariment pel Servei d'Avaluació Ambiental Estratègica respecte a la compatibilitat del creixement del sòl proposat amb la superfície de sòl urbanitzable industrial situada al costat del nucli urbà de Tibi, en l'informe de data 30 de setembre de 2021 s'assenyala que, d'acord amb l'informe de març de 2020, la nova reclassificació de sòl supera la superfície màxima de creixement d'acord amb l'ETCV, per la qual cosa, per a donar viabilitat a la proposta, des del punt de vista de l'ETCV, s'hauran de plantejar modificacions.  
Podria plantejar-se la desclassificació del sòl industrial al costat del nucli urbà de Tibi, que hauria de ser prèvia o simultània a la proposta d'ampliació, mitjançant l'instrument de planejament oportú per part de l'òrgan promotor i considerant les competències urbanístiques municipals.  
PATRICOVA  
L'informe del Servei d'Ordenació Territorial, de data 15 de juliol de 2021, respecte al compliment de les determinacions normatives del Pla d'acció territorial de caràcter sectorial sobre prevenció del risc d'inundació a la Comunitat Valenciana (PATRICOVA), establix que l'àmbit de la modificació puntual no es troba afectat per risc d'inundació, tenint en compte les consideracions de l'informe, entre altres:  
  
- D'acord amb la cartografia, la parcel·la es troba al costat d'un barranc, si bé no assenyala afecció per risc d'inundació. Així mateix, s'aprecien afeccions derivades de l'anàlisi geomorfològica en trams del barranc de Cartella, situades aigües amunt (a banda i banda de l'autovia A-7) i aigües avall del polígon, la qual cosa determina, i així s'aprecia en la topografia de la zona, que el barranc es troba molt encaixat en el tram situat al costat de la parcel·la estudiada.  
Planificació - Carreteres GVA  
Des de l'òrgan competent en matèria de planificació de carreteres, titularitat de la Generalitat Valenciana, s'emet informe de 30 d'abril de 2020 i s'informa que s'han identificat els estudis o les modificacions necessàries per a incloure en la redacció dels documents de la modificació proposada, que es resumixen en:  
- Accés a la CV-805:  
- En el seu moment es va emetre informe a l'IVACE en el qual, referent a accessos, es va indicar la necessitat de fer un estudi de trànsit i definir les actuacions en els accessos.  
- En la documentació aportada es definix l'accés a la nova àrea per l'accés existent al polígon industrial «El Maigmó-1a Fase» i que en principi no es preveu la millora d'este.  
- Per tant, tenint en compte que l'ampliació del polígon industrial actual es fa en una superfície una mica major al doble de la seua extensió i que necessàriament comporta una variació important del trànsit generat per l'activitat productiva, s'haurà de fer un estudi de trànsit i definició de la millora de l'accés d'acord amb els resultats d'este estudi.  
- Zona de protecció de la carretera CV-805: S'ha d'indicar que les limitacions són les establides en la Llei de carreteres i que és necessària l'autorització del titular de la via per a qualsevol actuació en esta zona.  
  
- Pla de mobilitat: es redactarà un pla de mobilitat si en la nova àrea productiva es preveuen més de 250 nous llocs de treball, d'acord amb l'art. 12 de la Llei 6/2011, de mobilitat, de la Comunitat Valenciana.  
  
- Este pla serà informat pel Servei de Mobilitat Urbana.  
Entitat de Sanejament - EPSAR  
L'informe de l'Entitat de Sanejament de la Comunitat Valenciana de 25 de febrer de 2020 fa referència a la capacitat del sistema per al tractament de les aigües residuals de l'estació depuradora de Tibi. No obstant això, tal com indica la documentació presentada i assenyala l'informe de l'EPSAR, les aigües residuals del polígon industrial es tracten en una EDAR construïda a este efecte pel promotor (segons la proposta, s'assenyala que esta EDAR es troba en funcionament per a la fase I ja executada). Quedaria doncs descartat segons l'EDAR que les aigües residuals es tracten en el sistema públic de sanejament i depuració de Tibi.  
En este sentit, l'informe assenyala que l'EDAR del P.I. El Maigmó disposa d'autorització d'abocament concedida per la Confederació Hidrogràfica del Xúquer. En el cas que la capacitat de l'EDAR del P.I. El Maigmó siga insuficient per a assumir la completa ocupació del sector ja urbanitzat i de l'ampliació proposada, el promotor haurà de tindre en compte l'estudi per a determinar la necessitat d'ampliació d'esta depuradora, amb la finalitat d'assegurar la capacitat per al futur tractament de l'àmbit proposat.  
Confederació Hidrogràfica del Xúquer  
La Confederació Hidrogràfica del Xúquer, com a organisme de conca i competent en la matèria, en el seu informe de 30 de març de 2020 assenyala, entre altres qüestions:  
- Pel que fa a l'afecció al domini públic hidràulic i les seues zones de servitud i policia, l'actuació se situa en zona del policia del barranc de Cartella i del barranc de Rechil, respectant la zona de servitud per a ús públic.  
- Quant al sanejament i la depuració, segons la documentació aportada, la xarxa de sanejament per a aigües residuals abocarà sobre la depuradora del mateix polígon industrial, situada en la zona nord-oest de l'àmbit. S'assenyala en l'informe el compliment de la normativa corresponent a autoritzacions d'abocament. (No s'assenyala l'existència, o no, d'autorització d'abocament en el moment present).  
- Referent a la incidència en el règim de corrents, l'àmbit de la modificació proposada no es troba estudiat en el sistema nacional de cartografia de zones inundables (SNCZI) i, segons s'observa en la fig. 1, el barranc de Cartella i el barranc de Rechil no presenten dades d'inundabilitat en la totalitat dels seus trams situats en els voltants de l'àmbit de modificació, d'acord amb la cartografia de PATRICOVA.  
  
- Pel que fa a l'increment de demanda de recursos hídrics per part de la zona industrial proposada, assenyala l'informe que en la documentació aportada s'indica que el proveïment d'aigua potable del sector es realitzarà mitjançant una connexió a la conducció existent del depòsit de regulació que es troba en el polígon industrial executat, procedent del pou «El Maestro» amb un cabal de 20 l/s.  
- Este pou, segons l'informe de la CHX (referint-se a un informe de 2016) «no esta en ús» i ha d'utilitzar-se el pou «El Llosar» (dins de l'expedient de concessió a l'Ajuntament de Tibi). En tot cas, l'informe fa referència a la paralització de l'expedient de concessió i que, en data d'este, no queda acreditada la disponibilitat de recursos hídrics per al municipi.  
No s'establix volum de l'increment de demanda generat per la notificació, per la qual cosa, a l'efecte de l'informe de l'art. 25.4 del text refós de la Llei d'aigües, previ a l'aprovació de l'instrument de planejament que desenvolupe l'actuació proposada, es detallaran i aclariran els següents termes:  
- Justificació de la demanda prevista d'aigua (en m³/any).  
- Estudi de demandes que haurà d'incloure una relació tan detallada com siga possible de tots els consums existents i les demandes futures, i establir el balanç entre estes demandes i els recursos disponibles.  
F. Determinació de l'existència d'efectes significatius  
La proposta de modificació puntual partix d'una anàlisi d'alternatives en la qual, a escala municipal, s'analitza el sòl destinat a activitats productives (tant sòl urbà com urbanitzable industrial) al municipi de Tibi, centrant-se bàsicament en dos àmbits. El primer és el més pròxim al municipi, un sòl urbanitzable del qual la proposta assenyala que la seua orografia no és l'adequada i que es troba prop del nucli urbà, i que, a més, no s'ha desenvolupat cap sector. Davant d'este àmbit, que la proposta pràcticament descarta a futur, s'opta per l'entorn del polígon industrial El Maigmó, ja desenvolupat des dels anys noranta, ben comunicat i del qual es proposa l'ampliació (en una superfície equivalent a l'existent) sobre SNU, coincidint amb la reserva del pla especial redactat per l'IVACE en 2001.  
Des del punt de vista del compliment de criteris de l'ETCV, tal com assenyala al seu torn l'informe del Servei d'Ordenació del Territori, ha de delimitar-se la possibilitat de generar efectes significatius ajustant la superfície d'activitats productives en el municipi al límit màxim que establix esta ETCV, tal com assenyala el seu informe. La proposta plantejada fa una anàlisi de la superfície computable per a activitats econòmiques que, d'entrada, supera la que fixa el servei competent.  
  
Tal com assenyala l'informe del Servei d'Ordenació del Territori de març de 2020, la proposta, si bé centra adequadament les possibilitats d'ampliació situant-la en l'entorn del sòl industrial existent, precisa una anàlisi més detallada que quantifique a escala municipal la superfície de sòl urbà i urbanitzable disponible per a activitats econòmiques. D'esta manera, es podrà fer l'ajust convenient, més si es té en compte que són compatibles (d'acord amb el que assenyala la proposta) l'ampliació de superfície en l'àmbit del P.I. del Maigmó amb la reducció de sòl destinat a activitats productives en l'àmbit situat just al nucli urbà i que precisaria l'acord de l'Ajuntament a fi que ajustara la totalitat del sòl a escala municipal (possiblement plantejant una desclassificació del sòl urbanitzable no desenvolupat al nord del nucli urbà), tot això després de l'anàlisi sol·licitada de sòls vacants i a fi de complir els índexs que establix el servei competent en matèria d'ordenació del territori.  
  
El que s'ha comentat anteriorment queda confirmat amb l'aclariment del Servei de Gestió Territorial de setembre de 2021 en què expressament s'indica que per al compliment de l'ETCV, i, per tant, permetre l'ampliació del P.I. El Maigmó, ha de realitzar-se la desclassificació del sòl urbanitzable industrial que hi ha al costat del nucli urbà de Tibi de manera prèvia o simultània a la present proposta d'ampliació, per la qual cosa, esta (sense perjudici de la possible existència d'altres possibles efectes ambientals significatius) quedarà supeditada al fet que l'òrgan amb competències urbanístiques municipals, l'Ajuntament, procedisca a la desclassificació d'aquell.  
Des del punt de vista paisatgístic, la modificació podria plantejar un efecte significatiu, ja que implica l'alteració de la percepció del paisatge, atés que els terrenys proposats, per la seua situació i gran exposició visual, hauran de mantindre una adequada definició de la vora urbana, procurar la transició amb l'entorn i preservar la singularitat paisatgística i la identitat visual.  
Per tant, s'haurà de fer un estudi d'integració paisatgística que considere les mesures d'integració a fi d'evitar, reduir o corregir els impactes paisatgístics i visuals identificats. Estes mesures s'hauran de concretar i incorporar a la documentació amb eficàcia normativa del pla.  
  
Pel que fa a la infraestructura verda, es definirà a escala de la modificació puntual, i formarà part de l'ordenació estructural d'esta i estarà completada per la definida a escala urbana.  
Considerada com a alternativa més adequada (complint el que s'ha descrit anteriorment) dins del terme municipal, el desenvolupament com a ampliació del P.I. El Maigmó ja existent, han de considerar-se els possibles efectes significatius produïts derivats del subministrament d'aigua potable i l'evacuació i el tractament d'aigües residuals, així com l'abocament posterior.  
Quant al subministrament d'aigua potable, tant la proposta com l'informe de la CHX assenyalen que el proveïment es realitzarà des del denominat pou «El Maestro», que, amb un cabal de 20 l/s, proveïx el polígon actual, a través d'un depòsit de regulació. No obstant això, no queda clar en l'informe de la CHX que este pou (encara que està en una massa en bon estat) siga el més adequat per al subministrament per la seua proximitat a la massa d'aigua «Argueña-Maigmó» en mal estat, perquè, en un informe de 2016, la CHX assenyala que el pou «El Maestro» no es troba en ús i proposa prioritzar extraccions del pou «El Llosar». Si a això se suma que l'informe no establix que quede acreditada la suficiència de recursos hídrics, per a l'increment que suposa l'ampliació del sòl industrial, haurà de verificar la possibilitat de connexió al pou «El Maestro», la seua possible utilització sense alterar el bon estat de la massa d'aigua i justificar les demandes segons l'informe de la CHX.  
Per al sanejament de les aigües residuals, la proposta assenyala que s'utilitzarà l'EDAR situada al polígon existent, però no es justifica en cap moment que esta instal·lació puga admetre el tractament dels efluents produïts en l'ampliació, ni planifica ampliació de la instal·lació en cas que fora insuficient, tal com assenyala l'informe de l'EPSAR que indica que el promotor haurà de tindre en compte un estudi per a determinar la necessitat d'esta ampliació.  
En paral·lel, i respecte a l'autorització d'abocament, així com l'informe de l'EPSAR assenyala que l'EDAR del P.I. El Maigmó compta amb autorització d'abocament, l'informe de la CHX no ho indica, per la qual cosa hauria d'assegurar-se este extrem, a més de comptar amb informe favorable de l'organisme de conca respecte a l'ampliació de l'abocament derivat del nou sòl que es vol desenvolupar.  
Quant a la mobilitat i els accessos al polígon industrial resultat de la suma de l'existent i l'ampliació proposada, l'informe del Servei de Planificació assenyala en primer lloc la necessitat que, pel fet de doblar la superfície de sòl industrial actualment existent, açò comportarà una variació important del trànsit, per la qual cosa s'haurà de fer un estudi de trànsit que determine la millora de l'accés actualment existent. Així mateix, i si per a la nova àrea industrial es preveuen més de 250 llocs nous de treball, s'haurà de redactar un pla de mobilitat específic per a l'àrea productiva, que haurà de ser informat pel servei competent.  
  
Finalment, i respecte a les limitacions del domini públic i les zones de reserva i protecció determinades per la legislació sectorial, es tindrà en compte:  
- Afecció en la part nord de l'ampliació prevista a la zona de policia del barranc de Cartella, i també, com assenyala l'informe de la CHX, del barranc del Rechil al sud. En ambdós casos s'hauran de respectar les limitacions establides en el Reglament de domini públic hidràulic.  
  
- En la part est, limítrof amb l'àrea industrial, es troba la CV-805, que servix d'accés al polígon industrial, la zona de protecció del qual és afectada per l'ampliació, per la qual cosa es recolliran les directrius corresponents per a esta zona per la Llei de carreteres.  
- S'haurà de fer també un estudi que descarte les possibles afeccions sobre elements de patrimoni que pogueren trobar-se en l'àmbit.  
G. Valoració ambiental d'acord amb els criteris de l'annex VIII del TRLOTUP  
Segons establix l'article 46 del TRLOTUP, l'òrgan ambiental ha de determinar si un pla o la modificació d'este ha de ser objecte d'avaluació ambiental i territorial si es determina l'existència d'efectes significatius en el medi ambient, tenint en compte els criteris establits en l'annex VIII, si és el cas, amb la consulta prèvia a les administracions públiques afectades, i amb les consideracions a les quals es referix l'article 53 del TRLOTUP.  
1. Per les característiques dels plans i programes:  
- La modificació del planejament no influïx en altres plans o programes, per considerar-se una ampliació d'un sòl industrial ja present en el seu àmbit. En tot cas, a fi de no alterar l'equilibri del planejament vigent, hauria d'ajustar-se per al municipi la superfície corresponent a activitats productives d'acord amb l'ETCV. En este sentit, perquè no se supere la previsió de l'ETCV i, per tant, puguen produir-se efectes significatius, abans de l'ampliació haurà de procedir-se a la desclassificació de sòl urbanitzable industrial del les NS vigents.  
  
- No presenta a priori, complint amb les determinacions que s'incorporaran en el present informe, problemes ambientals significatius.  
  
- Quant a consum de recursos (subministraments d'aigua, energia, xarxa de sanejament i accessos), considerant l'ampliació i complint amb l'anàlisi sol·licitada en el present pronunciament sobre la base dels informes dels òrgans competents, s'entén que es troba dins del que s'admet en el planejament vigent.  
- La incidència en el model territorial és mínima, ja que s'amplia una zona ja implantada, amb accessos directes i infraestructures de serveis disponibles. Com s'ha comentat anteriorment, la possible incidència revertiria en el necessari ajust per a complir amb les exigències de superfície per a activitats productives de l'ETCV.  
2. Per les característiques dels efectes i de l'àrea probablement afectada:  
- En l'entorn ja es troba implantat l'ús industrial i no es considera que l'efecte acumulatiu serà significatiu, si es complix amb les determinacions del present pronunciament ambiental.  
- No es preveuen riscos per a la salut humana o el medi ambient de la modificació del planejament, ni una magnitud en els efectes que els determine com a significatius.  
- Encara que es produïx segellament de sòl, l'ajust de la superfície destinada a activitats productives d'acord amb l'ETCV equilibrarà el possible efecte sobre una àrea a priori no vulnerable des del punt de vista del seu valor natural, cultural o territorial.  
En vista de la documentació presentada, de conformitat amb els criteris de l'annex VIII de la Llei 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge (TRLOTUP), considera:  
Que de la modificació puntual de les normes subsidiàries per a l'ampliació del polígon industrial El Maigmó a Tibi no es deriven problemes ambientals significatius, segons s'extrau de les dades i la cartografia disponibles, i, específicament, des dels aspectes objecte d'estudi, tal com s'ha informat i tenint en compte les directrius exposades.  
  
Així doncs, analitzada la documentació presentada i el seu objecte, els informes sectorials emesos, revisada la cartografia existent en el Sistema d'Informació Territorial d'esta conselleria, es pot determinar, respecte de la modificació puntual de les normes subsidiàries per a l'ampliació del polígon industrial El Maigmó a Tibi que el procediment d'avaluació simplificada és suficient per a determinar que la modificació no presenta efectes significatius sobre el medi ambient, sempre que es produïsca la desclassificació ja esmentada.  
H. Proposta d'acord  
Atenent el que establix l'article 53.2.b del TRLOTUP, i com que la modificació puntual avaluada no té efectes significatius en el medi ambient i el territorial i se sotmet al procediment simplificat d'avaluació:  
D'acord amb el que s'ha exposat, es resol:  
Emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual de les normes subsidiàries per a l'ampliació del polígon industrial El Maigmó a Tibi d'acord amb els criteris de l'annex VIII de la LOTUP, per no tindre efectes significatius sobre el medi ambient, i correspondrà continuar la tramitació d'esta modificació conforme a la seua normativa sectorial, sempre que s'ajuste al descrit en la documentació presentada amb el compliment de les determinacions següents:  
- Amb caràcter previ a l'aprovació definitiva, s'haurà de desclassificar, per una quantia similar a la que es pretén reclassificar, sòl urbanitzable industrial sense desenvolupar en el terme municipal. En cas de no dur-se a terme esta desclassificació, este informe ambiental i territorial haurà d'entendre's desfavorable per sobrepassar àmpliament l'índex màxim de creixement d'activitats econòmiques que marca l'ETCV.  
  
- Es farà un estudi d'integració paisatgística, d'acord amb les directrius de l'informe del servei competent en matèria d'infraestructura verda i paisatge, que haurà d'informar-lo favorablement abans de l'aprovació definitiva, així com la definició de la infraestructura verda a escala de la modificació i integrada a escala municipal.  
  
- Justificar el subministrament adequat d'aigua potable per a l'ampliació proposada, d'acord amb els criteris establits per l'organisme de conca (justificació de la demanda prevista, estudi de demandes), i s'obtindrà informe favorable abans de l'aprovació definitiva.  
- Justificar que l'EDAR existent al P.I. El Maigmó té capacitat de depuració per a l'ampliació proposada, amb informe favorable de l'òrgan competent.  
- Certificar l'existència d'autorització d'abocament per a l'EDAR existent i justificar que esta autorització pot assumir l'abocament generat per l'ampliació.  
- Obtindre informe favorable de l'organisme de conca, tant per a l'abocament existent com per a l'ampliació, si fora procedent.  
- Fer un estudi de trànsit i definir els accessos d'acord amb els seus resultats.  
- Obtindre informe favorable del servei competent previ a l'aprovació definitiva.  
- Per al cas en què es prevegen més de 250 llocs de treball en l'ampliació prevista, es redactarà un pla de mobilitat específic, que haurà de ser informat pel Servei de Mobilitat Urbana.  
- S'ajustarà l'ordenació de l'ampliació de manera que es complisquen les limitacions establides per la legislació sectorial quant a zona de policia dels barrancs de Cartella i Rechil, zona de protecció de la carretera CV-805, així com possibles elements patrimonials, per a la qual cosa es farà el corresponent estudi.  
Tal com establix l'article 53.7 del TRLOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'aprovació de la modificació puntual de les normes subsidiàries per a l'ampliació del polígon industrial El Maigmó a Tibi en el termini màxim de quatre anys des de la publicació. En este cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es referix l'article 53.2.b del Decret legislatiu llei 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, de conformitat amb el que disposa l'article 3.2 del Decret 230/2015, de 4 de desembre, del Consell, pel qual s'aprova el reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
A la vista de tot el que antecedix, la Comissió d'Avaluació Ambiental acorda: emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual de les normes subsidiàries per a l'ampliació del polígon industrial El Maigmó a Tibi, per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
Notificar als interessats que, contra la present resolució, com que no és un acte definitiu en via administrativa, no s'hi pot interposar cap recurs; la qual cosa no és un inconvenient perquè puguen utilitzar-se els mitjans de defensa que en el seu dret estimen pertinents.  
Cosa que us notifique perquè en tingueu coneixement i als efectes oportuns.  
Tot açò se certifica amb anterioritat a l'aprovació de l'acta corresponent i a reserva dels termes precisos que se'n deriven, tal com ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
València, 21 de octubre de 2021.- El secretari de la Comissió d'Avaluació Ambiental: José del Valle Arocas.»  
  
València, 28 de gener de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.